Ko ni judío ruee na̱ Jesús ixin naruguenxon na̱ ixin jeꞌe banchexrueꞌen ni niꞌi ngain nchaꞌon nchejugaꞌa ni.
Aro Jesús ndachro ngain na̱:
—Ndudana kainxin nchaꞌon ncheꞌe ndo xra,
ko jaꞌan kai rinthaꞌa xra.
Ko ixin jiꞌi ni judío icha bakjee kexreen ruguen na̱ Jesús,
ko jeoꞌa ixin banchexrueꞌen ni niꞌi ngain nchaꞌon nchejugaꞌa ni,
kai ixin bandachro ixin Ndo Dio,
Ndudee jeꞌe,
ko jeꞌe inchin jeꞌe ndo.
Kuthimejan Jesús ndachro ngain na̱:
—Nduaxin thi rundathjo ra,
jaꞌan thi Xeꞌen Ndo Dio,
chroꞌa sinthaꞌa thi jaꞌon rinaꞌo,
jaꞌan nthaꞌa thi dikon ncheꞌe Ndudana ixin kain thi ncheꞌe Ndudana,
mee thi nthaꞌa jaꞌan kai.
Ixin Ndudana anto thjue na ndo,
ko tjaguꞌna ndo kain thi jeꞌe ndo ncheꞌe ndo,
ko xra tsjaago ndo thi icha jié xra sincheꞌe ndo ko jaꞌa ra tsisaꞌan ra are sikon ra jiꞌi.
Jañaa inchin Ndudana nchexechon ndo chujni digeꞌen,
jañaa kai jaꞌan,
thi Xeꞌen ndo,
sinthagechon chujni jaꞌan rinaꞌo.
Ko Ndudana xruꞌin jie̱ sincheꞌe ndo ngain chujni ixin jaꞌan thi bayáa juachaxin sinthaꞌa jie̱
ixin jaꞌan thi Xeꞌen Ndo Dio,
kai sinchesayana na̱ jaꞌan jañaa inchin nchesayeꞌe na̱ jeꞌe ndo.
Ko thi nchesayanaꞌa,
kaxon nchesayeꞌa Ndudana,
ndo ruaꞌan na jaꞌan.
’Jaꞌan ndua thi rindathjo ra,
thi chujni thiꞌin thi jaꞌan ndachrjan ko dithikaon thi ruaꞌan na jaꞌan,
chujni mee kjan na̱ inaa chujni narua ko xruꞌin nchaꞌon tsjexin,
ko chujni mee isuenꞌa na̱ jie̱ ixin thi jianꞌa bincheꞌe na̱,
ixin jeꞌe na̱ ubayee na̱ juachaxin kjan na̱ inaa chujni narua thi xruꞌin nchaꞌon tsjexin.
Jaꞌan ndua rindathjo ra ixin tsii nchaꞌon,
ko nchaon mee ujuii nchaon are chujni chunxinꞌa na ko tsiꞌin na̱ thana jaꞌan,
thi Xeꞌen Ndo Dio,
chujni mee rukjan na̱ inaa chujni narua ko xruꞌin nchaꞌon tsjexin.
Ixin jañaa inchin Ndudana chunda ndo juachaxin dajon ndo thi nchegechon ni,
jañaa kai xrajeꞌo juachaxin mee bayáa jaꞌan ixin sajon thi nchegechon ni.
Ko kai chjana ndo juachaxin sinthaꞌa jie̱ jaꞌan,
thi Xii juixin ngajni.
Ko jaꞌa ra thisanꞌa ra ixin jiꞌi ixin tsii nchaꞌon are kain chujni undabeꞌen tsiꞌin na̱ thana,
ko sachrjeduxin na̱ thi texrabaa na̱.
Ko ni bincheꞌe thi jian ruxechon na̱ ko ixruꞌin nchaꞌon seꞌen na̱,
aro ni bincheꞌe thi jianꞌa ruxechon na̱ ixin suꞌen na̱ jie̱.
’Jaꞌan chroꞌa sinthaꞌa thi jaꞌon rinaꞌo.
Jaꞌan nthaꞌa jie̱ inchin thetunna Ndudana ko jian nthaꞌa jie̱,
ko jaꞌan thjeꞌa sinthaꞌa thi jaꞌan rinaꞌo,
ixin jaꞌan nthaꞌa thi rinao Ndudana,
ndo ruaꞌan na.
Ja̱ jaꞌon rundachrjan ixin jaꞌan anto jian na,
mee xruꞌin xree.
Aro jii naa thi nichja ixin kensen na jaꞌan,
ko thi nichja jeꞌe ixin jaꞌan,
jaan ndua.
Jaꞌa ra ruaꞌan ra chujni ixin banchiangiꞌi na̱ Juan,
ko thi jeꞌe nichja,
jaan,
ndua.
Aro jaꞌan rugundanaꞌa ixin chujni runichja na̱ jian ixin jaꞌan,
jeꞌo ndachrjan jiꞌi ixin jaꞌa ra nchao rukjan ra inaa chujni narua.
Juan,
beꞌe inchin naa candil bache ko banchengasaan,
ko jaꞌa ra chaꞌa ra ixin xruii kainxion nchaꞌon.
Aro jaꞌan chunda inaa thi nichja jian ixin jaꞌan ko icha renthe ke thi nichja Juan,
ko mee thi nthaꞌa jaꞌan thi kuetunna Ndudana.
Ko mee thi nichja ixin jaꞌan ko nichja ixin Ndudana thi ruaꞌan na.
Ko Ndudana,
ndo ruaꞌan na jaꞌan,
nichja ndo ixin jaꞌan,
ko jaꞌa ra xruꞌin nchaꞌon kuiꞌin ra thee ndo ko xra dikonꞌa ra ndo.
Ko jaꞌa ra dayeꞌa ra juajnee ndo,
ixin dithikaonꞌa ni ra jaꞌan,
thi jeꞌe ndo ruaꞌan ndo.
Jaꞌa ra anto tsjeꞌe ra Xroon ixin tuenao ra ixin jañaa rukjan ra inaa chujni narua ke xruꞌin nchaꞌon tsjexin,
aro Xroon nichja xron ixin jaꞌan.
Aro jaꞌa ra rinaoꞌa ra dithikaon ni ra jaꞌan ko rukjan ra inaa chujni narua ke xruꞌin nchaꞌon tsjexin.
’Ko jaꞌan rinaoꞌa ixin chujni runichja chrjuin ixin jaꞌan.
Ko jaꞌan chunxin ra ko nuna ixin jaꞌa ra thjueꞌa ra Ndo Dio.
Ko jaꞌan juiꞌi ixin Ndudana ruaꞌan na ndo,
aro jaꞌa ra dayénaꞌa ni ra,
aro ja̱ kexeꞌo inaa chujni rukii ko runichja thi jeꞌo xraxaon,
chujni mee,
jaan,
rugayeꞌe ra na̱.
¡Kexreen sithikaon ni ra jaꞌan,
ja̱ jeꞌo jaꞌa ra nchesayeꞌe choo ra ko thjeꞌa ra juasaaya thixin ngain Ndo Dio!
Aro xraxaonꞌa ra ixin jaꞌan tsjangiꞌa ra ngathexin kon Ndudana,
ko jaꞌa ra chunthia ra thi kji̱n Moisés,
ko Moisés thi tsjangiꞌa ra.
Ko ja̱ rugithikaon ra Moisés,
kai rugithikaon ni ra jaꞌan,
ixin Moisés dikji̱n ixin jaꞌan.
Ko jaꞌa ra ja̱ dithikaonꞌa ra thi jeꞌe dikji̱n,
¿kexreen sithikaon ra thi jaꞌan rindathjo ra?